b'\n_START_ARTICLE_\nSeptember All Over\n_START_SECTION_\nInforma\xc8\x9bii generale\n_START_PARAGRAPH_\nPe data de 18 februarie a anului 2004, September a lansat cel de-al treilea EP din cariera sa. Acesta se nume\xc8\x99te September All Over \xc8\x99i con\xc8\x9bine patru versiuni diferite ale melodiei cu acela\xc8\x99i nume. \xc3\x8en acela\xc8\x99i timp melodia a fost extras\xc4\x83 \xc8\x99i pe single, devenind astfel cel de-al treilea \xc8\x99i ultimul extras de pe albumul September. Fiind \xc3\xaen concordan\xc8\x9b\xc4\x83 cu celelalte piese incluse pe album, aceasta are influen\xc8\x9be puternice pop, dar \xc8\x99i dance, \xc3\xaens\xc4\x83 \xc3\xaentr-o manier\xc4\x83 mult mai subtil\xc4\x83. Aceast\xc4\x83 melodie a fost ultima lansat\xc4\x83 sub semn\xc4\x83tura casei de discuri Stockholm Records. Spre deosebire de single-ul precedent, September All Over s-a bucurat de succes \xc3\xaen r\xc3\xa2ndurile fanilor, reu\xc8\x99ind s\xc4\x83 ob\xc8\x9bin\xc4\x83 pozi\xc8\x9bia cu num\xc4\x83rul opt \xc3\xaen topul din Suedia. \xc3\x8en regiunea Scandinaviei, melodia a ob\xc8\x9binut difuzare slab\xc4\x83 la posturile radio, nereu\xc8\x99ind s\xc4\x83 intre \xc3\xaen topurile celor mai difuzate piese. \xc3\x8en prezent, September All Over se afl\xc4\x83 pe pozi\xc8\x9bia cu num\xc4\x83rul 2310 \xc3\xaen topul celor mai bune melodii care au intrat \xc3\xaen topul din Suedia. \xc3\x8en videoclipul filmat pentru aceast\xc4\x83 melodie, Petra Marklund este surprins\xc4\x83 \xc3\xaen timpul unei petreceri, unde c\xc3\xa2nt\xc4\x83 \xc8\x99i danseaz\xc4\x83 al\xc4\x83turi de invita\xc8\x9bi. Deasemenea, apar \xc8\x99i cadre \xc3\xaen care ea c\xc3\xa2nt\xc4\x83 \xc3\xaen diminea\xc8\x9ba de dup\xc4\x83 petrecere.'